*****

ΚΑΝΟΝΙΣΜΟΣ (ΕΟΚ) αριθ. 1763/89 ΤΗΣ ΕΠΙΤΡΟΠΗΣ

της 20ής Ιουνίου 1989

για την τροποποίηση του κανονισμού (ΕΟΚ) αριθ. 548/86 όσον αφορά την καταβολή των εξισωτικών ποσών προσχώρησης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας,

τον κανονισμό (ΕΟΚ) αριθ. 467/86 του Συμβουλίου της 25ης Φεβρουαρίου 1986 περί καθορισμού των γενικών κανόνων του καθεστώτος των εξισωτικών ποσών, λόγω της προσχώρησης της Ισπανίας, στον τομέα των σιτηρών (1), και ιδίως το άρθρο 8, και των αντίστοιχων διατάξεων των άλλων κανονισμών για τη θέσπιση των γενικών κανόνων σχετικά με το καθεστώς εξισωτικών ποσών προσχώρησης που εφαρμόζονται στα γεωργικά προϊόντα,

Εκτιμώντας:

ότι το άρθρο 9 παράγραφος 2 του κανονισμού (ΕΟΚ) αριθ. 548/86 της Επιτροπής της 27ης Φεβρουαρίου 1986 περί των λεπτομερειών εφαρμογής των εξισωτικών ποσών προσχώρησης (2), όπως τροποποιήθηκε τελευταία από τον κανονισμό (ΕΟΚ) αριθ. 3494/88 (3), προβλέπει ότι, πλην περιπτώσεως ανωτέρας βίας, κανένας φάκελος πληρωμής δεν γίνεται δεκτός αν δεν υποβάλλονται τα έγγραφα που απαιτούνται για το σκοπό αυτό σε προθεσμία δώδεκα μηνών από την ημερομηνία κατά την οποία η τελωνειακή υπηρεσία αποδέχθηκε τη δήλωση εξαγωγής· ότι είναι δικαιολογημένο να καταστεί επιεικέστερη η διάταξη αυτή προσαρμόζοντάς την στις διατάξεις οι οποίες αφορούν την καταβολή των επιστροφών που προβλέπονται στο άρθρο 48 του κανονισμού (ΕΟΚ) αριθ. 3665/87 της Επιτροπής της 27ης Νοεμβρίου 1987 περί κοινών λεπτομερειών εφαρμογής των επιστροφών κατά την εξαγωγή για τα γεωργικά προϊόντα (4), όπως τροποποιήθηκε τελευταία από τον κανονισμό (ΕΟΚ) αριθ. 3983/88 (5)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των σχετικών Επιτροπών Διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 9 του κανονισμού (ΕΟΚ) αριθ. 548/86, η παράγραφος 2 αντικαθίσταται από το ακόλουθο κείμενο:

«2. Ο φάκελος για την καταβολή των εξισωτικών ποσών προσχώρησης ή για την αποδέσμευση της εγγύησης πρέπει να υποβάλλεται, πλην περιπτώσεως ανωτέρας βίας, εντός δώδεκα μηνών από την ημερομηνία αποδοχής της δήλωσης εξαγωγής.

Όταν μέσα σε έξι μήνες από την προθεσμία που αναφέρεται στο εδάφιο 1 παρέχεται η απόδειξη ότι έχουν τηρηθεί όλοι οι όροι που προβλέπονται από την κοινοτική ρύθμιση, το καταβαλλόμενο εξισωτικό ποσό προσχώρησης είναι ίσο προς 85 % του εξισωτικού ποσού προσχώρησης που θα κατεβάλετο αν επληρούντο όλοι οι όροι.

Όταν το εξισωτικό ποσό προσχώρησης έχει προκαταβληθεί σύμφωνα με τις διατάξεις του άρθρου 8 παράγραφος 1 και η απόδειξη ότι έχουν τηρηθεί όλοι οι όροι που προβλέπονται από την κοινοτική ρύθμιση παρέχεται εντός έξι μηνών μετά από την προθεσμία που αναφέρεται στο εδάφιο 1, το ποσό που πρέπει να αποδοθεί είναι ίσο προς το 85 % του ποσού της εγγύησης.»

Άρθρο 2

Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται επίσης, μετά από αίτημα των ενδιαφερομένων, στις ενέργειες οι οποίες πραγματοποιήθηκαν μετά την 1η Μαρτίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Ιουνίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 53 της 1. 3. 1986, σ. 25.

(2) ΕΕ αριθ. L 55 της 1. 3. 1986, σ. 52.

(3) ΕΕ αριθ. L 306 της 11. 11. 1988, σ. 24.

(4) ΕΕ αριθ. L 351 της 14. 12. 1987, σ. 1.

(5) ΕΕ αριθ. L 354 της 22. 12. 1988, σ. 22.